8.3. Suradnja s drugim politikama i inicijativama EU-a

9. Daljnji koraci





1. Uvod

Odlukom Europskog parlamenta i Vijeća (Odluka o ISA-i) šestogodišnji program o interoperabilnim rješenjima za europske javne uprave (program ISA) pokrenut je 1. siječnja 2010. kao nastavak programa za interoperabilno pružanje paneuropskih elektroničkih usluga javne vlasti javnim upravama, poduzetnicima i građanima (IDABC). Provodio se od 1. siječnja 2010. do 31. prosinca 2015.

Kako je navedeno u članku 1. Odluke o ISA-i, cilj programa ISA bio je podupirati suradnju između europskih javnih uprava olakšavanjem učinkovite i stvarne elektroničke prekogranične i međusektorske interakcije između tih uprava (uključujući tijela koja umjesto njih obavljaju javne poslove) radi omogućivanja isporuke elektroničkih javnih usluga kojom se podupire provedba politika i aktivnosti EU-a.

U ovom su izvješću predstavljeni glavni rezultati konačne procjene programa koja je provedena u skladu s člankom 13. stavkom 3. Odluke o ISA-i. U skladu s tom odredbom konačna procjena morala je biti dostavljena Europskom parlamentu i Vijeću do 31. prosinca 2015. Komisija je konačnu procjenu provodila u razdoblju od prosinca 2014. do veljače 2016., kada je upravljačka skupina prihvatila nacrt izvješća Komisije. Međutim, nedavne promjene u Komisijinim postupcima procjene dovele su do znatnog kašnjenja u zadovoljavanju roka navedenog u pravnoj osnovi.

Tijekom konačne procjene Komisiji je pomoć pružio tim neovisnih stručnjaka iz konzultantskog društva (skupina za konačnu procjenu). Predstavnici relevantnih službi Komisije nadgledali su provedbu konačne procjene preko upravljačke skupine Komisije.

2. Interoperabilnost kao sredstvo za omogućavanje modernizacije javnog sektora

Modernizacija javnih uprava jedan je od ključnih prioriteta za uspješnu provedbu strategije Europa 2020. Godišnji pregledi rasta koje je Komisija objavljivala od 2011. do 2015. pokazuju da kvaliteta europskih javnih uprava izravno utječe na gospodarsko okruženje te da je stoga od ključne važnosti za poticanje produktivnosti, konkurentnosti i rasta.

Kako je navedeno u godišnjem pregledu rasta za 2013., Komisija smatra da su prekogranična interoperabilnost mrežnih usluga i digitalizacija europskih javnih uprava važni čimbenici za rast i veću učinkovitost. Interoperabilnost između uprava ključno je sredstvo za postizanje učinkovitije i djelotvornije isporuke digitalnih usluga.

U Digitalnoj agendi za Europu opisuje se kako je interoperabilnost ključna da bi se pomoglo maksimalno povećati društveni i gospodarski potencijal informacijskih i komunikacijskih tehnologija te se Digitalna agenda za Europu stoga može ostvariti samo ako se osigura interoperabilnost. U njegovu stupu namijenjenom „interoperabilnosti i standardima” pozivaju se države članice da poduzmu posebne aktivnosti povezane s interoperabilnosti, prije svega da provedu obveze utvrđene u ministarskim deklaracijama iz Granade i Malmöa, uključujući i donošenje Europskog okvira interoperabilnosti (EIF) u nacionalnom zakonodavstvu.

Europsko vijeće donijelo je 24. i 25. listopada 2013. zaključke u kojima je naglašeno da bi se trebalo nastaviti s modernizacijom javnih uprava brzom provedbom usluga koje se oslanjaju na interoperabilnost kako bi mogle učinkovito funkcionirati, kao što su e-uprava, e-zdravstvo, elektroničko izdavanje računa i elektronička nabava. To će dovesti do većeg broja i boljih digitalnih usluga za građane i poduzeća diljem Europe, smanjenja troškova te veće učinkovitosti, transparentnosti i kvalitete usluga u javnom sektoru.

No nastojanja država članica često se odvijaju na nacionalnoj razini i ne slijedi se zajednički europski pristup, čime se ugrožava interoperabilnost na europskoj razini i dostupnost prekograničnih digitalnih javnih usluga. Stoga postoji veliki rizik od stvaranja novih elektroničkih prepreka („e-prepreke”) koje sprečavaju građane i poduzeća da se koriste javnim uslugama u drugim državama i ometaju nesmetano funkcioniranje unutarnjeg tržišta.

3. Pozadina

Program ISA uspostavljen je na temelju napretka koji je postignut u okviru programa koji su mu prethodili (IDA i IDABC). Kako je objašnjeno u Odluci o ISA-i3, glavni je cilj programa ISA bio poduprijeti suradnju između europskih javnih uprava radi omogućivanja isporuke elektroničkih javnih usluga kojom se podupire provedba politika i aktivnosti EU-a. Posredni cilj bio je olakšati učinkovitu i stvarnu elektroničku prekograničnu i međusektorsku interakciju između tih uprava.

Da bi se ostvarili ti ciljevi, olakšale aktivnosti iz članka 1. i članka 3. Odluke o ISA-i te pružila „zajednička i generička rješenja koja olakšavaju interoperabilnost” program je obuhvaćao pokretanje studija, projekata i popratnih mjera posebnim aktivnostima kako bi se podržalo sljedeće:

rad i poboljšanje postojećih zajedničkih usluga te uspostava novih,